บัวหลวง-กิมเอ็งทุกสาขายังรอดยันสู้น้ำท่วมกรุง
BLSKEST ยันไม่มีสาขาเสียหายน้ำท่วม เผยมีมาตรการรับมือ ย้ายพนักงานจุดเสี่ยงเข้าสำนักงานใหญ่ แบ่งทีมนอนใกล้ออฟฟิศกรณีน้ำท่วมกรุงเทพฯ
17 ต.ค. 2554

BLSKEST ยันไม่มีสาขาเสียหายน้ำท่วม เผยมีมาตรการรับมือ ย้ายพนักงานจุดเสี่ยงเข้าสำนักงานใหญ่ แบ่งทีมนอนใกล้ออฟฟิศกรณีน้ำท่วมกรุงเทพฯ
นายพิเชษฐ สิทธิอำนวย กรรมการผู้อำนวยการ บริษัท หลักทรัพย์ (บล.) บัวหลวง (BLS) เปิดเผยว่า ยังไม่มีสาขาใดได้รับผลกระทบมีเพียงพนักงานบางรายที่เดินทางมาทำงานไม่สะดวก ขณะเดียวกันบริษัทก็มีมาตรการเฝ้าระวังและแผนสำรองหากเกิดกรณีน้ำท่วมกรุงเทพฯ 
บริษัทมีการเฝ้าระวังเพียง 2 สาขา ที่สาขาสมุทรปราการและสาขารามอินทรา ห้างสรรพสินค้าแฟชั่นไอส์แลนด์ เพราะตั้งอยู่บริเวณชั้นใต้ดิน หากประสบปัญหาจริงก็อาจให้ย้ายเข้ามาที่สำนักงานใหญ่แทน พร้อมกับซักซ้อมและแบ่งทีมพนักงานย้ายเข้ามานอนใกล้สำนักงานใหญ่
“เรามีมาตรการให้ทำงานที่บ้าน เตรียมระบบไอทีให้พร้อมเพื่อรองรับระบบการส่งคำสั่งซื้อขายตลอดเวลา” นายพิเชษฐ กล่าว
นายมนตรี ศรไพศาล ประธานเจ้าหน้าที่บริหาร บล.กิมเอ็ง (ประเทศไทย) กล่าวว่า ยังไม่มีสาขาใดได้รับความเสียหายแต่เมื่อปลายสัปดาห์ที่ผ่านมาได้ย้ายพนักงานสาขาฟอร์จูนเข้ามาทำงานที่สำนักงานใหญ่แล้ว เนื่องจากตั้งอยู่บนถนนรัชดาภิเษก ซึ่งมองว่าเป็นพื้นที่เสี่ยง